**Mulțumesc pentru binecuvântare**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mulțumescu-ți Ție, Doamne, pentru albul care vine

Să ne-acopere păcatul, știu c-a fost trimis de Tine

Să ne-ngroape-n inocența începutului de lume,

Când lângă lumina lămpii toate ne păreau mai bune.

Unde-s anii ăia, Doamne, când alunecam pe sănii,

Când prin neaua neatinsă făceau îngerii mătănii

Și în tinda casei mele își mai despletea o noapte

Părul negru ca ispita? Turtele în sobă coapte

Miroseau a scorțișoară și-a povești necunoscute,

Zahărul prelins pe buze ce voia să mă sărute,

Pătura de-argint căzută ce venea să mă condamne,

Pentru tot ce-a fost și este, mulțumescu-ți Ție, Doamne!

- Iarna e bogată-n daruri, în flori dalbe și-n colinde,

Dorul de copilărie peste noapte te cuprinde,

Și cu bune, și păcate, primăveri și multe toamne

Ce-au trecut prin viața noastră, mulțumescu-ți Ție, Doamne!

Adă-mi iar copilăria, nopțile când lângă sobă,

Ne spuneau povești bunicii, urători băteau în tobă

Și priveam furiș prin geamuri, căutănd înspre coline

Moșu-ncovoiat sub sacul cu speranțe, iar pe Tine

Te rugam: Ne iartă pozne ce le-am săvârșit din joacă,

Și-ți spuneam o rugăciune supărarea ca să-ți treacă,

Azi din nou m-așez cuminte la fereastra înghețată,

Și mă simt copilul care-Ți mulțumește înc-o dată.

Liliana Trif Ioan Grigoraș